ຂປລ. ໃນໂອກາດງາມ ສະເຫລີມສະຫລອງ ວັນມາດຕະຖານໂລກ 14 ຕຸລາ ຄົບຮອບ 74 ປີ ສປປ ລາວ ໄດ້ພ້ອມກັບບັນດາ ປະເທດສະມາຊິກ ອົງການມາດຕະຖານສາກົນ (The International Organization for Standardization - ISO) ຈັັດການສະເຫລີມ ສະຫລອງ ວັນດັ່ງກ່າວ, ພາຍໃຕ້ ຄຳຂວັນ ທີ່ອົງການມາດຕະຖານ ສາກົນວາງອອກວ່າ: “ ວິໄສທັດຮ່ວມກັນ ຂອງພວກເຮົາ ເພື່ອໂລກທີ່ດີຂຶ້ນ” (OUR SHARED VISION FOR A BETTER WORLD), ເຊິ່ງໝາຍເຖິງການນໍາໃຊ້ ມາດຕະຖານສາກົນ ເພື່ອເປັນເປົ້າໝາຍ ການພັດທະນາແບບຍືນຍົງ (The Sustainable Deve lopment Goals - SDGs) ໃນການແກ້ໄຂບັນຫາ ຄວາມບໍ່ສົມດຸນທາງດ້ານສັງຄົມ, ໂດຍຮຽກຮ້ອງຕ້ອງການ ໃຫ້ທຸກພາກສ່ວນມີສ່ວນຮ່ວມ ບໍ່ວ່າຈະເປັນ ພາກລັດ-ພາກເອກະຊົນ, ລັດວິສາຫະກິດ, ບໍ ລິສັດສ່ວນບຸກຄົນ ແລະ ໂຮງຈັກໂຮງງານ ໃນການພັດທະນາ ເສດຖະກິິດແບບຍືນຍົງ ແລະ ການປ່ຽນແປງຂອງ ດິນຟ້າອາກາດ ໂດຍການນໍາໃຊ້ ມາດຕະຖານແຫ່ງຊາດ, ພາກພື້ນ ແລະ ສາກົນ ເພື່ອເປັນບ່ອນອີງ ໃນການຜະລິດ, ນໍາເຂົ້າ ແລະ ສົ່ງອອກ ຂອງຜະລິດຕະພັນສິນຄ້າ ໃຫ້ໄດ້ຕາມມາດຕະຖານ ແລະ ສອດຄ່ອງກັບຫລັກການ ຂອງການປະເມີນຄວາມສອດຄ່ອງ ແລະ ການນໍາໃຊ້ມາດຕະຖານ ຈະຊ່ວຍຫລຸດຜ່ອນຜົນກະທົບ ຕໍ່ສິ່ງແວດລ້ອມ ຈາກຂະບວນການຜະລິດ ທາງດ້ານອຸດສາຫະກຳ ແລະ ກະສິກໍາ, ນຳໃຊ້ຊັບພະຍາກອນທໍາມະຊາດ ຢ່າງປະຢັດ ແລະ ເປັນມິດກັບສິ່ງແວດລ້ອມ.
ທ່ານ ຄຳແພງ ໄຊສົມແພງ ລັດຖະມົນຕີ ກະຊວງ ອຸດສາຫະກຳ ແລະ ການຄ້າ ໄດ້ຖະ ແຫລງຂ່າວຕໍ່ສື່ມວນຊົນ ໃນວັນທີ 13 ຕຸລາ 2021 ນີ້ວ່າ: ຈຸດປະສົງຂອງການ ສະເຫລີມສະຫລອງວັນມາດຕະຖານໂລກ ແມ່ນເພື່ອສ້າງຈິດສຳນຶກ ໃຫ້ແກ່ທຸກຄົນໃນສັງຄົມ ເປັນຕົ້ນແມ່ນ ຜູ້ສ້າງລະບຽບການ ແລະ ຄຸ້ມຄອງມາດຕະຖານ, ຜູ້ປະກອບການລົງທຶນ, ນັກທຸລະກິດ, ຜູ້ຜະລິດ, ຜູ້ຄ້າຂາຍ ແລະ ຜູ້ຊົມໃຊ້ໄດ້ເຂົ້າໃຈ ຢ່າງເລິກເຊິ່ງ ກ່ຽວກັບບົດບາດ ແລະ ຄວາມສຳຄັນຂອງວຽກງານ ມາດຕະຖານ ຕໍ່ການພັດທະນາ ເສດຖະກິດ-ສັງຄົມ ໃນລະດັບຊາດ, ພາກພື້ນ ແລະ ສາກົນ. ພ້ອມກັນນັ້ນ, ກໍເພື່ອພັດທະນາວຽກງານ ມາດຕະຖານຊຸກຍູ້ ສົ່ງເສີມການຄ້າ, ການຜະລິດ ອຸດສາຫະກຳ ລວມທັງການນຳໃຊ້ ແລະ ການຖ່າຍທອດເຕັກໂນໂລຊີ ທີ່ກ້າວໜ້າຂອງໂລກ ໃນແຕ່ລະໄລຍະ ເພື່ອເປັນການ ພັດທະນາແບບຍືນຍົງ.
ປັດຈຸບັນ ສປປ ລາວ ໄດ້ຍົກລະດັບຈາກການ ເປັນສະມາຊິກຜູ້ສັງເກດການ ມາເປັນສະມາຊິກເຄິ່ງສົມບູນ ຂອງອົງການມາດ ຕະຖານສາກົນ ໃນເດືອນມັງກອນ ປີ 2017, ເຊິ່ງຄົບຮອບ 14 ປີ ຂອງການເປັນສະມາຊິກ ອົງການມາດຕະຖານສາກົນ ແລະ ໄດ້ເຂົ້າຮ່ວມ ຄະນະກໍາມະການ ທີ່ປຶກສາດ້ານມາດຕະຖານ ແລະ ຄຸນນະພາບຂອງອາຊຽນ (ASEAN consultative Committee for Standards and Quality - ACCSQ) ໃນປີ 1998. ນອກນັ້ນ, ຍັງໄດ້ສົ່ງບັນດາຄະນະກໍາມະການ ເຕັກນິກແຫ່ງຊາດ ເຂົ້າຮ່ວມເປັນຄະນະ ກໍາມະການສັງ ເກດການ ດ້ານເຕັກນິກຂອງອົງການມາດ ຕະຖານສາກົນ ໃນບາງຂົງເຂດ ເຊິ່ງຈະມີສະຖານະ ແລະ ພາລະບົດບາດຫລາຍຂຶ້ນ ໃນການເຄື່ອນ ໄຫວວຽກງານມາດຕະຖານ ຮ່ວມກັບພາກພື້ນ ແລະ ສາກົນ.
ປັດຈຸບັນ, ວຽກງານມາດຕະຖານ ຢູ່ ສປປ ລາວ ໄດ້ມີການເຄື່ອນໄຫວ ພາຍໃຕ້ຄວາມຮັບຜິດ ຊອບ ຂອງກົມມາດຕະຖານ ແລະ ວັດແທກ, ກະຊວງອຸດສາຫະກໍາ ແລະ ການຄ້າ. ໃນຊຸມປີທີ່ຜ່ານມາກົມດັ່ງກ່າວ, ໄດ້ສ້າງນິຕິກໍາໃນການຄຸ້ມຄອງ, ພັດທະນາ ແລະ ບໍລິການວຽກງານ ມາດຕະຖານເປັນຕົ້ນ ແມ່ນ ສ້າງກົດໝາຍ, ດຳລັດ, ບັນດານິຕິກໍາລຸ່ມກົດໝາຍ ແລະ ບັນດາມາດຕະຖານແຫ່ງຊາດ ສຳລັບຜະລິດຕະພັນ ໃນແຕ່ລະຂົງເຂດຕ່າງໆ ເພື່ອໃຫ້ສອດຄ່ອງ ກັບລະບຽບການຂອງອົງການການຄ້າໂລກ ໄດ້ຮັບຮອງເອົາ ມາດຕະຖານເຄື່ອງໃຊ້ ໄຟຟ້າ-ເອເລັກໂຕຣນິກສາກົນ (International Electrotechnical Commission-IEC) ແລະ ມາດຕະຖານສາກົນ (The International Organization for Standardization- ISO) ມາເປັນມາດຕະຖານແຫ່ງຊາດ ຈໍານວນ 454 ມາດຕະຖານ ແລະ ມາດຕະຖານທີ່ສ້າງເອງ ຈຳນວນ 42 ມາດຕະຖານ. ປັດຈຸບັນໄດ້ມີມາດຕະຖານແຫ່ງຊາດລາວ ທີ່ປະກາດໃຊ້ຢ່າງເປັນທາງການ ແລ້ວ 496 ມາດຕະຖານ ແລະ ຍັງໄດ້ປະກາດໃຊ້ມາດຕະຖານແບບບັງຄັບ ໃນຂົງເຂດໄຟຟ້າເອເລັກໂຕຼນິກ, ຂົງເຂດວັດສະດຸການກໍ່ສ້າງ ແລະ ຂົງ ເຂດນໍ້າມັນເຊື້ອໄຟ ແລະ ອາຍແກັດ ລວມຈໍານວນ 119 ມາດຕະຖານ. ໄດ້ອະນຸຍາດນໍາໃຊ້ກາໝາຍມາດຕະຖານແຫ່ງຊາດ ໃຫ້ແກ່ 30 ຜະລິດຕະພັນ, ຢັ້ງຢືນຄຸນນະພາບອຸປະກອນ ພິເສດໃຫ້ 19 ບໍລິ ສັດ ແລະ ຢັ້ງຢືນລະບົບມາດຕະຖານສາກົນ ISO/IEC ໃຫ້ 25 ບໍລິສັດ, ຢັ້ງຢືນການຄຸ້ມຄອງບໍລິຫານຫ້ອງທົດລອງ (ISO/IEC 17025) ໃຫ້ 03 ຫ້ອງທົດລອງ ເຊັ່ນ: ຫ້ອງທົດລອງໄຟຟ້າ, ຫ້ອງທົດລອງນໍ້າໜັກ ແລະ ຫ້ອງທົດລອງອຸນຫະພູມ. ນອກນັ້ນ, ຍັງມີການຮ່ວມມືກັບ ພາກເອກະຊົນເພື່ອສ້າງຫ້ອງທົດລອງ, ສ້າງລະບົບ ການປະຕິບັດ ວຽກງານກວດກາ ແລະ ການຢັ້ງຢືນຄຸນນະພາບຜະລິດຕະພັນ ແລະ ສິນຄ້າ, ເປັນຕົ້ນແມ່ນ ອອກໃບຢັ້ງຢືນຄຸນນະພາບ ອຸປະກອນພິເສດ ຂອງໂຄງການທາງລົດໄຟ, ໄດ້ສ້າງຕັ້ງ ແລະ ປະຕິບັດການກວດກາ ຄຸນນະພາບນໍ້າມັນເຊື້ອໄຟ ແລະ ອາຍແກັດ ຢູ່ຕາມແຕ່ລະດ່ານຊາຍ ແດນສາກົນ ໄດ້ທັງໝົດ 18 ດ່ານ ໃນຂອບເຂດທົ່ວປະເທດ.
ຂ່າວ: ກິດຕາ
ເນື້ອໃນ: ຂປລ